Železničná trať Žilina – Rajec

|}
náhľad|M 131 počas spomienkovej jazdy
**Železničná trať Žilina – Rajec** (v cestovnom poriadku pre verejnosť označená ako **železničná trať číslo 126**) je železničná trať na Slovensku, ktorá spája mestá Žilinu a Rajec. 

Jednokoľajná spojnica krajského mesta a dávneho strediska priemyslu s remeselným centrom Rajeckej doliny meria 21,285 km. Bola vybudovaná takmer v celej dĺžke po násype v posledných rokoch 19. storočia s nákladmi 1&nbsp;860&nbsp;000 K s podporou Trenčianskej župy a obcí, ktorými železnica prechádza. Prvý vlak po nej prešiel 10. októbra 1899.

## Dejiny
Po vybudovaní základnej siete železníc koncom 19. storočia nastal rozmach budovania miestnych a lokálnych tratí. V roku 1883 bola dokončená Považská železnica, čím sa zo Žilinskej stanice stal dôležitý dopravný uzol. Železnica prinášala rozvoj priemyslu, budovanie tovární, zjednodušenú dostupnosť a iné výhody mestám a obciam, ktorými prechádzala. Z prínosov železnice chceli ťažiť aj obyvatelia Rajeckej doliny, a tak vznikali rôzne návrhy na stavbu Rajeckej železnice. Medzi prvými bol návrh trate cez Rajec do Čičmian z roku 1895, ktorý sa však neujal. O rok neskôr získal ročnú koncesiu na prípravu výstavby trate cez Rajec a Nitrianske Pravno až do Prievidze Pavol Ordódy z Hurbanova. Následne získal koncesiu Leopold Heber Lipót, titulárny konzul Belgického kráľovstva. V roku 1897 vznikla Účastinná spoločnosť miestnej železnice Žilina – Rajec, ktorá podala návrh na vybudovanie trate po Rajec. Tento návrh podporila vláda, ministerstvo i Trenčianska župa a tak 10. novembra 1898 bola vydaná koncesia na stavbu a prevádzku železnice. Samotná výstavba začala 16. januára 1899 a viedla ju firma Alvin Arnoldi z Viedne.

Trať mala dĺžku , boli vybudované 4 mosty ponad Rajčanku, 25 mostných a 20 rúrových priepustov. Osový tlak vozidiel mohol byť 10 ton a maximálna rýchlosť bola stanovená na 40 km/h. 

Už v roku 1911 boli snahy o jej predĺženie cez Fačkov a napojenie na železnicu Prievidza – Nitrianske Pravno, no k jej realizácii nedošlo. Na predĺženie po Fačkov vo forme úzkorozchodnej železnice bola vydaná aj koncesia, no zhmotneniu zámeru zabránila prvá svetová vojna. Snahy o prepojenie s Ponitrianskou železnicou sa objavili aj v roku 1948, kedy boli vypracované aj alternatívy trasovania povrchovou i tunelovou formou, ale aj tento zámer stopli vysoké stavebné náklady v náročnom teréne.

Po vzniku Česko-Slovenska prešla trať do vlastníctva štátu, vzťahy so spoločnosťou KBŽ zanikli v roku 1949, kedy bola táto spoločnosť a jej majetok zoštátnený. Počas SNP bola prevádzka na trati na tri septembrové týždne zastavená, no po potlačení povstalcov opäť obnovená. Onedlho, 10. apríla 1945, Nacistické Nemecko pred ústupom z regiónu zničilo dôležité železničné zariadenia a znefunkčnilo aj túto trať. Po oslobodení sa začali opravné práce a 15. júla 1945 bola obnova trate dokončená. 

V povojnovom období boli vybudované alebo rozšírené popri trati viaceré podniky (Slovena Rajec, ZVL Bytčica, Cementáreň Liet. Lúčka, tehelňa, mliekáreň, paneláreň, Ferona, Stavomontáže, Elektrovod, Kúpele Raj. Teplice a iné), čím význam trate ešte viac narástol. V rámci osobnej dopravy premávalo takmer po celý čas existencie na trati 7 – 8 vlakov. Zlom nastal v roku 2003, kedy došlo v rámci racionalizácie k obmedzeniu, resp. zastaveniu osobnej dopravy na mnohých lokálnych tratiach. Snahou regiónu sa podarilo osobnú dopravu v Rajeckej doline zachrániť.

V roku 2019 bola vyhlásená súťaž o prevádzku vlakov na trati od 1. februára 2020 na obdobie desať rokov. Spoločnosť RegioJet súťaž kritizovala z dôvodu krátkeho času na prípravu a z rozsahu: ide len o jednu trať a nie súbor.

### Vozový park
Prvé desaťročia zabezpečovali dopravu na trati parné rušne radu 310 (predtým rad XII), ktoré tu slúžili až do roku 1942. Dopĺňali ich a neskôr nahradili rušne radu 331, 423, 524, 534, ojedinele aj 344.4 a 556. Motorová trakcia sa na trať dostala po roku 1958, kedy tu na nákladnú dopravu boli nasadzované rušne T 435, T 458 a T 669. Na prepravu cestujúcich boli používané lokomotívy T 444, T 446 a následne M 131 a M 262. Tie boli postupne nahradené radom 811 a novšími jednotkami.

## Stanice a zastávky na trati
* Žilina
* Žilina-Záriečie
* Žilina-Solinky
* Bytčica
* Lietavská Lúčka 
* Porúbka
* Poluvsie
* Rajecké Teplice
* Konská pri Rajci
* Zbyňov
* Kľače 
* Rajec

## Referencie

## Iné projekty

## Externé odkazy
* ŽSR cestovné poriadky podľa trate
* Video z trate

## Zdroj
* www.vlaky.net

Žilina – Rajec
Kategória:Doprava v okrese Žilina